S-ryhmän pääkaupunkiseudulla toimiva osuuskauppa HOK-Elanto tiedottaa uudesta punaisten alennuslappujen käytännöstä pk-seudun Prismoissa. Tästä päivästä lähtien kello 21:n jälkeen asiakas saa punalaputetuista elintarvikkeista kassalla 30 prosentin alennuksen tuplana eli -60 prosenttia, HOK-Elanto kertoo.

– Tätä uudistusta on toivonut moni meidän asiakkaamme, kertoo HOK-Elannon Prisma-ketjun johtaja Lassi Juntunen.

LUE MYÖS: Alepa iloitsee: Punaisilla lapuilla iltaisin -60% – Hävikki minimiin, ”kaikki tavoitteet täyttyivät”

HOK-Elanto kertoo pyrkivänsä siihen, että jätteeksi päätyisi mahdollisimman vähän elintarvikkeita.

– Tällä uudella, tuplasti paremmalla alennuksella pyritään edelleen pienentämään jätteeksi päätyvien elintarvikkeiden määrää. Päämääränä on, että tulevaisuudessa jätteeksi ei päätyisi lainkaan tai hyvin vähän elintarvikkeita, HOK-Elanto kertoo.

Päivitys kello 19.40: Korostettu jutussa sitä, että muutos koskee vain pääkaupunkiseudulla toimivia HOK-Elannon Prismoja.